Bilirsinizmi? Əksər hallarda səs mənbəyi ilə qulaqlarımız arasında çox kiçik məsafə fərqi olur. Buna görə də səs bir qulağımıza digərinə görə cüzi fərqlə daha tez çatır. Bu kiçik zaman fərqinə görə beynimiz səsin gəldiyi istiqaməti müəyyən edə bilir. |

Düşün Müzakirə et Paylaş
Sizcə, pianoda səslər necə yaranır?
Səs yayılarkən havadakı zərrəciklərin hərəkəti ilə yayın halqalarının hərəkəti arasında oxşarlıq var. Yayın ayrı-ayrı halqaları irəliyə və geriyə doğru rəqsi hərəkət edir, yay isə yerini dəyişmir. Səs yayılarkən mənbənin yaxınlığındakı zərrəciklər təbil pərdəsinə qədər hərəkət etmir. Zərrəciklər yalnız yaxınlıqdakı zərrəciklərlə toqquşaraq onları hərəkət etdirir.
Rəqsi hərəkət edən cismin təsiri ilə hava zərrəcikləri əvvəlcə bir-birinə yaxınlaşır, toqquşur və bir-birindən uzaqlaşır. Zərrəciklər bir-birinə yaxınlaşdıqda sıxlaşma, uzaqlaşdıqda isə seyrəkləşmə müşahidə olunur. Zərrəciklərin seyrəkləşmə və sıxlaşmasının ardıcıl olaraq təkrarlanması səsin mənbədən ətrafa yayılmasına səbəb olur.
İnsanın səsi səs tellərinin rəqsi hərəkəti nəticəsində yaranır. Səs telləri qırtlaqda, nəfəs yolunun üzərində yerləşir. İnsanlar danışarkən və ya mahnı oxuyarkən rəqsi hərəkət edən səs telləri ağciyərdən xaric olunan havadakı zərrəciklərin də rəqsi hərəkət etməsinə səbəb olur. Zümzümə edərkən barmağınızı qırtlağınıza toxunduraraq səs tellərinin rəqsi hərəkətini hiss edə bilərsiniz.