Keçirici - dəmir, mis və alüminium kimi elektrik cərəyanını yaxşı keçirən maddələrdir. Konsumentlər - hazır qida maddələri ilə qidalanan canlı orqanizmlərdir. Qida zəncirində ilkin (otyeyən), ikinci, üçüncü və s. (yırtıcılar) konsument ola bilər. Konveksiya - istilik enerjisinin maye və qaz axınları vasitəsilə ötürülməsidir. Qabarma və çəkilmə - Ayın cazibə qüvvəsinin təsiri ilə dəniz və okeanlarda suyun səviyyəsinin nizamlı olaraq yüksəlib-alçalmasıdır. Qış gündönümü - Cənub yarımkürəsində ən uzun gündüzvə ən qısa gecənin müşahidə edildiyi, Şimal yarımkürəsində qış, Cənub yarımkürəsində yay fəslinin başlaması hadisəsidir. Qida şəbəkəsi - hər hansı ekosistemdə mövcud olan qida əlaqələrinin dəqiq sxematik təsviridir. |  | Qida zənciri - ekosistemdə canlılar arasında qarşılıqlı qida əlaqələri ilə bağlı olan orqanizmlər qrupunun ardıcıllığıdır. Qlobal istiləşmə - atmosferin orta illik temperaturunun tədricən artması prosesidir. Quruluş uyğunlaşmaları - mühitin dəyişilməsi ilə əlaqədar canlıların orqanlarının, həmçinin bədən hissələrinin forma və quruluşunun yeni şəraitə uyğunlaşmasıdır. Maskalanma - canlıların sağ qalması üçün rəngini və formasını yaşadığı mühitin rənginə və formasına oxşatmaqla yırtıcılarında yanlış təsəvvür oyatmağa, gizlənməyə və ya seçilməz hala gəlməyə kömək edən uyğunlaşmadır. Miqrasiya - yaşayış şəraitinin dəyişməsi səbəbi ilə canlıların yerdəyişməsidir. Mimikriya - canlıların özlərini rənginə və ya formasına görə başqa canlılara və ya onların müəyyən hissələrinə oxşatmasıdır. Mühit - səsin yayıldığı maddədir. Nektar - bitkilərdə çiçəyin ifraz etdiyi, arı kimi bəzi həşəratların qidalandığı şəkərli şirədir. Orta illik temperatur - müəyyən bir ərazi üçün aylar üzrə orta temperaturların cəminin bir ildəki ayların sayına bölünməsi ilə hesablanır. Orta illik yağıntı - çoxillik dövr ərzində (adətən, 30 il ərzində) müəyyən məntəqəyə düşən yağıntının ümumi miqdarının illərin sayına olan nisbətidir. Payız gecə-gündüz bərabərliyi - 23 sentyabr tarixində Şimal və Cənub yarımkürələrinə bərabər miqdarda Günəş işığının düşməsi və Şimal yarımkürəsində payız, Cənub yarımkürəsində yaz fəslinin başlaması hadisəsidir. Peyk - planetlərin ətrafında dövr edən göy cismidir. Planet - cazibə qüvvəsinin təsiri ilə ulduz ətrafında dövr edən kürəşəkilli göy cismidir.