Bəzi materiallar elektrik cərəyanını keçirdiyi halda, bəziləri keçirmir. Çünki elektronlar bəzi materiallarda nizamlı hərəkət edə bilir, bəzilərində isə edə bilmir. Elektrik cərəyanını keçirən materiallara keçiricilər və ya naqillər deyilir. Dəmir, mis, alüminium kimi metallar naqildir. Elektrik cərəyanını keçirməyən materiallara isə dielektriklər deyilir. Plastik, şüşə, taxta kimi materiallar dielektrikdir.

Keçiricilər | Dielektriklər

Elektrik avadanlıqlarında elektrik cərəyanını yaxşı keçirdiyi üçün metallardan hazırlanmış naqillərdən istifadə olunur. İnsanları elektrik cərəyanının təhlükələrindən qorumaq üçün naqillərin üzəri dielektrik olan plastik materialla örtülür. Avadanlıqların metal hissələrinin dielektirk materialla örtülməsinə izolyasiya deyilir.
Mayelər də keçirici və ya dielektrik ola bilər.

Fəaliyyət-2 | Su keçiricidir, yoxsa dielektrik?
|  | Ləvazimat: 9V-luq batareya, lampa, naqillər, açar, bir stəkan qaynadılmış su, duz, iki metal sancaq.

İşin gedişi:
1. Batareya və lampadan ibarət dövrə qurun və lampanın parlaqlığını müşahidə edin.
2. Lampa ilə batareyanı birləşdirən naqili ayırın və uclarına sancaq bağlayaraq su ilə dolu stəkana yerləşdirin. Naqilə sancağın bağlanması onun stəkandan sürüşüb düşməsinə mane olacaq. Lampanın yanıb-yanmadığını müşahidə edin.