12.1.2. Qida şəbəkələri

Fəaliyyət-2 | Qida şəbəkələri nədən ibarətdir?
İşin gedişi: 1. Kartonu göstərildiyi kimi bölün və adlandırın. 2. Hər bir orqanizmin produsent, bitkiyeyən, ətyeyən, redusent olduğunu müəyyən edin. Canlınızın aid olduğu hissəyə bir iynə yerləşdirin. İki hissəyə aid olarsa, məsələn, həm bitki, həm də heyvanla qidalanan canlıdırsa, iki iynədən istifadə edin. Yanındakı kağıza canlının adını yazaraq onu adlandırın. |  | Ləvazimat: 30 sm x 30 sm ölçüdə kvadrat və ya düzbucaqlı karton parçası, ip, qayçı, qələm, kağız, iynələr.

Canlılar | Onun qidalanması üçün nə lazımdır?
Mikroskopik bitkilər | Qidalarını hazırlamaq üçün Günəş işığından istifadə edir
Dəniz bitkiləri | Qidalarını hazırlamaq üçün Günəş işığından istifadə edir
Mikroskopik heyvanlar | Mikroskopik bitkilər
Dəniz kirpiləri | Dəniz bitkiləri
Siyənək | Mikroskopik heyvanlar
Qızılbalıq | Dəniz kirpiləri
Dəniz samurları | Siyənək və qızılbalıq
Suitilər | Siyənək, dəniz kirpiləri, qızılbalıq, yengəclər və dəniz bitkiləri
Qatil balinalar | Suitilər, dəniz samurları və dəniz quşları
Dəniz quşları | Siyənək və heyvan cəsədləri
Yengəclər | Heyvan cəsədləri
Redusentlər | Bitki qalıqları və heyvan cəsədləri
3. Hər bir orqanizmi qidalandığı orqanizmlərə birləşdirmək üçün ipdən istifadə edin. Açılmaması üçün ipi iynənin ətrafına bir neçə dəfə dolayın. Müzakirə edin: - Produsentlər qidanı haradan əldə edir? - Produsentlərdən birini çıxarsaq, bu, digər orqanizmlərin qidalanmasına necə təsir göstərər? Fikirlərinizi əsaslandırın. |

Qida zəncirlərinin əksəriyyətində hər bir canlı yalnız bir konsument tərəfindən yeyilmir. Yəni müxtəlif canlılar bir neçə qida mənbəyindən istifadə edir, özləri də müxtəlif canlıların qidasını təşkil edir. Ona görə də bitki və heyvanların əksəriyyəti müxtəlif qida zəncirlərinin bir hissəsidir. Məsələn, bitkiləri tırtıl, çəyirtkə, quş və ya başqa heyvanlar yeyə bilər. Quşlar bitki, tırtıl, qurbağa və ya digər heyvanlarla qidalanır. Beləliklə, bu qidalanma əlaqələri nəticəsində qida şəbəkəsi əmələ gəlir. Qida şəbəkəsi iki və ya daha çox qida zəncirindən ibarətdir.