Elektrik sobası və soyuducu kimi bir çox məişət avadanlığı, elektromobil və sürət qatarı kimi müasir nəqliyyat vasitələri, kompüter və mobil telefon kimi cihazlar elektrik enerjisi ilə işləyir.
Şimşək çaxması və bəzi balıqların elektrik enerjisindən istifadə etməsi isə təbiətdə baş verən elektrik hadisələrinə nümunədir.
Elektrik enerjisinin çevrilmələrini və maddələrin elektrik xassələrini öyrənməklə texnologiyaları təkmilləşdirə və elektrik enerjisindən səmərəli istifadə edə bilərik.
Elektrik enerjisindən təhlükəsiz istifadə qaydalarını müəyyənləşdirmək üçün onun canlılara necə təsir etdiyini bilmək lazımdır.
Qədim misirlilər ov etmək üçün elektrik enerjisindən istifadə edən Nil balığından oynaq xəstəliklərinin müalicəsində istifadə edirdilər. Bu məlumata 5000 il tarixi olan qeydlərdə rast gəlinir. Onlar kiçik balıqlardan istifadə edirdilər, çünki böyük balıqların elektrik şoku sağlamlıq üçün təhlükəli ola bilərdi.
Alimlər elektrik hadisələrini öyrənib müxtəlif sahələrə tətbiq etməyə 300 il əvvəl başlayıblar.
Bölmədə öyrənəcəksiniz
• Elektrik cərəyanı yüklü zərrəciklərin nizamlı hərəkəti nəticəsində yaranır
• Elektrik dövrə elementlərini ardıcıl və paralel birləşdirmək olar
• Bəzi maddələr elektrik yüklərini keçirir, bəziləri isə keçirmir
• Elektrik avadanlıqlarından istifadə edərkən müəyyən qaydalara əməl etmək lazımdır
• İstifadə etdiyimiz elektrik enerjisini haradan əldə edirik?
• Sizcə, elektrik enerjisinin avadanlıq və insanlar üçün hansı zərərləri və təhlükələri ola bilər?