Kamertonun qolları rəqsi hərəkət edərkən qolların yaxınlığındakı hava zərrəciklərini hərəkət etdirir. Bu zərrəciklər digər hava zərrəcikləriylə toqquşaraq onların da hərəkət etməsinə səbəb olur. Hava zərrəciklərinin ardıcıl olaraq bir-biri ilə toqquşması nəticəsində qulaqdakı təbil pərdəsinin yaxınlığındakı zərrəciklər də hərəkətə başlayır. Nəhayət, təbil pərdəsinin yaxınlığındakı zərrəciklərin təsiri ilə təbil pərdəsi də rəqsi hərəkət edir və biz səs eşidirik. Rəqsi hərəkət edən bir cisim mühitdəki zərrəciklərin hərəkət etməsinə səbəb olduqda səs yaranır.

Cisim rəqsi hərəkət etdikdə hava zərrəciklərinin də rəqsi hərəkət etməsinə səbəb olur. | Hərəkət edən hava zərrəcikləri yaxınlıqdakı zərrəciklərlə toqquşur. | Rəqsi hərəkət edən zərrəciklər təbil pərdəsini də hərəkət etdirir.

Gitaranın simləri rəqsi hərəkət edərək hava zərrəciklərinin hərəkət etməsinə və səs yaranmasına səbəb olur.
Nağaranın dərisi, kamertonun qolları və gitaranın simi səs mənbələridir. Onlar rəqsi hərəkət edərkən hava zərrəciklərinin də hərəkət etməsinə səbəb olur və səs yaranır. Səsin yaranması üçün rəqsi hərəkət edən cisim və bu cismin təsiri ilə hərəkət edən zərrəciklər olmalıdır. Məsələn, havanın olmadığı Ayda gitarada ifa etmək mümkün deyil. Çünki gitaranın simi rəqsi hərəkət etdikdə simin təsiri ilə rəqsi hərəkət edən hava zərrəcikləri Ayda mövcud deyil.

Fəaliyyət-2 | Səsin yayılmasını necə təsəvvür etmək olar?
|  | Ləvazimat: yay.

İşin gedişi:
1. Yayın bir ucundan siz, digər ucundan isə yoldaşınız tutduqdan sonra bir-birinizdən uzaqlaşın.
2. Dartılmış yayın halqaları arasındakı məsafəni müşahidə edin.
3. Yayın bir ucunu sabit saxlayıb digərini ardıcıl olaraq irəli-geri hərəkət etdirin. Bu zaman yayda baş verən dəyişikliyi diqqətlə müşahidə edin.
Müzakirə edin:
- Yayın halqaları arasındakı məsafə necə dəyişir?
- İrəli-geri hərəkət etdirdiyiniz halqa yayın digər ucuna qədər gedirmi?
- Səsin yayılması zamanı hava zərrəciklərinin hərəkəti ilə yayın hərəkəti arasında hansı oxşarlıq var?