Balıq öldükdə qumlu və lilli səthə düşür. | Bakteriyalar balığın yumşaq hissələrini çürüdür. | Skelet isə uzun müddətdə müxtəlif təsirlərə məruz qalaraq fosilə çevrilir.

Uzun illər Yerin dərin qatlarında toplanan fosillər istilik və üst qatların ağırlığının təsiri ilə neft və təbii qaza çevrilib. Fosillərdən yarandığına görə neft, təbii qaz və daş kömürə həm də fosil yanacaqlar deyilir.
Məhv olmuş bitki və heyvanların qalıqları okeanın dibində toplanır. | Vaxt keçdikcə bitki və heyvan qalıqları qum və lil qatları ilə örtülür. | Lil və qumla örtülən qalıqlar milyonlarla il ərzində neft və təbii qaza çevrilir. | İnsanlar dəniz və okeanlardakı neft və qazı çıxararaq istifadə edirlər.
Daş kömür isə bitki qalıqlarının istilik və üst qatların ağırlığının təsiri ilə bataqlıq ərazilərdə fosilləşməsi nəticəsində yaranıb. Yanacaqlar kimyəvi enerji mənbələridir. Onlar yanarkən kimyəvi enerjiləri istilik və işıq enerjisinə çevrilir. XX əsrin əvvəllərində yanacaq kimi odun və daş kömürdən istifadə edilirdi, hazırda isə daha çox neft və təbii qazdan istifadə olunur. Fosil yanacaqların yaranması prosesi indi də davam edir. |  | Bilirsinizmi? 10 000 il əvvəl yaşamış tüklü mamontlar mövcud olmuş ən böyük məməli heyvan sayılır. Bu heyvanın həm bərk, həm də yumşaq toxumaları Sibir buzlaqlarının daxilində fosilləşərək günümüzə qədər gəlib çatmışdır. Sibirdə və Alyaskanın müxtəlif yerlərində bir neçə tüklü mamont fosili tapılmışdır.

Ancaq müəyyən zamanda insanlar tərəfindən istifadə olunan fosil yanacağın miqdarı bu müddətdə təbiətdə yaranan fosil yanacağın miqdarından dəfələrlə çoxdur. Buna görə də fosil yanacaqların gələcəkdə tükənmə ehtimalı var və bu yanacaqlar bərpa olunmayan enerji mənbələri adlanır.