Milyonlarla insanın yaşadığı böyük şəhərlərin əsas problemlərindən biri çirkli havadır. Pekin, Dehli, Lahor və Varşava havası ən çox çirklənmiş şəhərlər arasındadır. Havanın çirklənməsinin səbəblərindən biri istilik elektrik stansiyalarında təbii qaz və kömürdən istifadə edilərkən atmosferə atılan zərərli qazlardır. Digər səbəb isə milyonlarla avtomobilin atmosferə buraxdığı tüstüdür.
Pekində kömür yandıran zavodların havaya buraxdığı qazlara görə bəzi günlərdə sıx duman əmələ gəlir. Bu isə insanların sağlamlığına mənfi təsir göstərməklə yanaşı, yolların bağlanmasına və təyyarə uçuşlarının ləğv olunmasına gətirib çıxarır.
Bölmədə öyrənəcəksiniz
• Neft, təbii qaz və daş kömür milyonlarla il əvvəl məhv olmuş bitki və heyvan qalıqlarından
yaranıb
• Yanma prosesinin başlaması və davam etməsi üçün üç amil eyni anda mövcud olmalıdır
• Havanı təşkil edən qazlar arasında azot və oksigenin miqdarı daha çoxdur
• Təbiətdə karbon dövranı mövcuddur
• Karbon, əsasən, fotosintez, tənəffüs və yanma prosesləri nəticəsində dövr edir
• Atmosferdə karbon qazının miqdarının artması dünya miqyasında orta temperaturun artmasına səbəb olur
• Nə üçün böyük şəhərlərdə ulduzları görmək çətindir?
• Havanın çirkliliyi yüksək olan şəhərlərdə daha çox hansı xəstəliklərə rast gəlinir?
• Havanın çirkliliyini azaltmaq üçün hansı tədbirlər görülməlidir?