Canlılar yaşayış məskənlərində ancaq ehtiyacları ödənildikdə yaşaya bilərlər. Hər bir canlı öz yaşayış məskənində yaşaya bilməsi üçün:
- hava, qida və su əldə etməli;
- yırtıcılardan qorunmalı;
- çoxalmalı;
- mühit şəraitindəki dəyişikliklərlə mübarizə apara bilməlidir.
Canlılar bu xüsusiyyətləri uyğunlaşmalar nəticəsində qazanır. Hər bir canlının özünəməxsus uyğunlaşmaları var. Uyğunlaşmaların əksəriyyətinin baş verməsi üçün uzun müddət tələb olunur. Uyğunlaşmalar canlıların quruluşu və ya davranışı ilə əlaqədar ola bilər.

Quruluş uyğunlaşmaları - canlının təbii yaşayış mühitində sağ qalmasına kömək edən onun bədən hissələrində baş vermiş dəyişkənliklərdir. Heyvanların bədən forması, rəngi və bədən örtüyü, bitkilərin tikanları və rəngli çiçəkləri quruluş uyğunlaşmalarıdır. Delfinin bədən forması onun sürətlə üzməsinə kömək edir Kaktusun su itkisini azaltmağa kömək edən tikanşəkilli yarpaqları var. |  | Davranış uyğunlaşmaları - canlının təbii yaşayış mühitində sağ qalmasına kömək edən xüsusi davranış formalarıdır. Köç etmək, qış və yay yuxusuna getmək və quşların nəğmə oxuması davranış uyğunlaşmalarıdır. Surikatlar digər surikatları yırtıcılardan xəbərdar etmək üçün daim müşahidələr aparır. Pinqvinlər isinmək üçün bir yerə toplaşırlar.

Bilirsinizmi? Köçəri quşlardan olan çöl qazları V formasında uçduqda ilk növbədə enerjiyə qənaət edirlər. Hər bir quş qarşısındakı quşdan bir qədər yuxarı uçur, nəticədə qazlar daha az hava müqaviməti ilə üzləşirlər. Quşlar növbə ilə öndə olur, yorulanda isə arxa sıraya keçir. |

Beləliklə, qazlar dayanmadan uzun müddət uça bilər. Bu formada uçmaq qrup daxilində əlaqə qurmağı və nəzarəti asanlaşdırır.