Quru ekosisteminin qida zənciri Qanqal bitkisi enerjisini Günəşdən alır. Tırtıl enerji əldə etmək üçün qanqalla qidalanır. Dəvədəlləyi tırtılı yeyir, sonra o, kərtənkələ tərəfindən yeyilir. Bu kərtənkələ isə bayquşun qidasını təşkil edir. |  | Su ekosisteminin qida zənciri Gündəcə kimi həşəratlar Günəş enerjisindən istifadə edən su bitkiləri ilə qidalanır. Xanı balığı isə gündəcəni yeyir. Bu xanı balığı vağın qidasını təşkil edir.

Canlılar qida zəncirində müəyyən bir mövqe və ya səviyyə tuturlar. Yuxarıda verilmiş qida zəncirində aşağıdakı səviyyələr var:

• Qanqal və ya su bitkisi - fotosintez zamanı işıq enerjisindən istifadə edərək öz qidalarını hazırlayır.
Onlar produsent və ya birinci səviyyəni təşkil edir.

• Tırtıl və ya gündəcə - bitkilərlə qidalanır. Onlar ilkin konsumentlər səviyyəsini təşkil edir.

• Dəvədəlləyi və ya xanı balığı - ilkin konsumentlərlə qidalanır. Onlar ikinci konsumentlər səviyyəsini təşkil edir.

• Kərtənkələ və ya vağ - ikinci konsumentlərlə qidalanır və onlar üçüncü konsumentlər səviyyəsini təşkil edir.

• Kərtənkələ ilə qidalanan bayquş dördüncü konsument hesab olunur. Lakin qida zəncirləri nadir hallarda bu qədər uzun olur.

Bilirsinizmi? Bəzi bakteriyalar Günəş işığı olmayan yerlərdə, məsələn, okeanların dərinliklərində və yeraltı mağaralarda mövcud olan qida zəncirlərinin produsent səviyyəsini təşkil edir. Onlar şəkər əmələ gətirmək üçün lazım olan enerjini kimyəvi reaksiyalar hesabına əldə edir.
Bitki və heyvanlar məhv olduqdan sonra onların qalıqlarının hansı təsirə məruz qaldığı qida zəncirlərində göstərilmir. Bu qalıqlar göbələklər, bakteriyalar və bəzi mikroorqanizmlər tərəfindən daha sadə maddələrə parçalanır. Redusent adlanan bu orqanizmlər parçalanma zamanı ayrılan enerji hesabına həyat fəaliyyətini davam etdirir. Əmələ gələn maddələr produsentlər tərəfindən yenidən istifadə olunur və ekosistemə qaytarılır, yəni maddələr dövranı baş verir.