İstiliyi yaxşı keçirən maddələr | Qızıl | Gümüş | Sink | Mis | Dəmir
İstiliyi pis keçirən maddələr | Yun | Şüşə yunu | Polistirol köpük | Taxta | Plastik

Sinif otağındakı partanın dəmir və taxta hissələrinə ayrı-ayrılıqda toxunduqda bizə elə gəlir ki, dəmir daha soyuqdur. Əslində, havanın uzun müddət otaqdakı əşyalarla təmasda olması nəticəsində otaqda istilik tarazlığı yaranır. Otaqdakı bütün cisimlərin, həmçinin partanın dəmir və taxta hissələrinin temperaturu bərabər olur. Partanın dəmir və taxta hissəsinə toxunduqda istilik ötürülməsi baş verir. Əlimiz daha isti olduğundan əlimizdən dəmirə və taxtaya istilik keçir. Dəmirin istlikkeçirməsi daha yaxşı olduğundan əlimizdən dəmirə istilik taxta ilə müqayisədə daha sürətli keçir. Nəticədə əlimizin dəmirə toxunan hissəsində temperatur daha tez azalır və bizdə dəmirin daha soyuq olduğu təəssüratı yaranır.
Gündəlik həyatda bəzi maddələrin istiliyi yaxşı, bəzilərinin isə pis keçirməsi işlərimizi asanlaşdırır.

İstilikkeçirmə nəticəsində çaydanın əvvəlcə aşağı, sonra yuxarı hissəsi qızır. Tava, qazan və çaydanlar metallardan, dəstəkləri isə plastik və ya taxta materiallardan hazırlanır. |

Mühitlər və cisimlər arasında istilik ötürülməsini azaltmaq üçün istiliyi pis keçirən maddələrdən istifadə olunur. Belə maddələr "istilik izolyatoru" adlanır. İstilik itkisini azaltmaq üçün ev tikərkən divarlar istilik izolyatoru olan maddələrin köməyi ilə izolyasiya olunur. |

Bilirsinizmi? İstilik enerjisi itkilərini azaltmaq üçün pəncərə şüşələri ikiqatlı hazırlanır və qatlar arasındakı hava çıxarılır. Belə pəncərələr həm ətrafdakı səslərin evə daxil olmasına, həm də evdəki istiliyin kənara ötürülməsinə mane olaraq həm səs, həm də istilik izolyatoru rolu oynayır. |