Bilirsinizmi?

Ağciyər balığı Afrikanın palçıqlı çaylarında rast gəlinən qeyri-adi balıqdır. Hər hansı digər balıq kimi suda nəfəs almaq üçün qəlsəmələrdən istifadə edir. Bununla birlikdə, hava ilə nəfəs almaq üçün bir cüt ağciyəri də var. |

Suiti, balina və delfin kimi su məməliləri suda yaşasalar da, ağciyərləri vasitəsilə havadakı oksigenlə tənəffüs edirlər. Bu heyvanların ağızlarının bir qədər yuxarısında burun dəlikləri və ya başlarının üst hissəsində tənəffüs dəlikləri var. Bədənlərinin böyük hissəsi su altında olduqda belə suyun səthinə çıxaraq burun və ya tənəffüs dəlikləri vasitəsilə oksigeni qəbul edə bilirlər. Suyun altında olduqları zaman suyun daxil olmasının qarşısını almaq üçün xüsusi əzələləri burun və ya tənəffüs dəliklərini bağlayır.
Öyrəndiklərinizi tətbiq edin
Şəklə diqqətlə baxın. Hansı canlılar su mühitində yaşamır?

| Balıq | Tarakan | Koala | Köpəkbalığı

Müzakirə edin:
- Bu canlıların sualtı mühitdə yaşamaları üçün hansı uyğunlaşmalara ehtiyacı var?
Öyrəndiklərinizi yoxlayın
1. Hansı uyğunlaşmalar heyvanların quruda yaşamasına kömək edir?
2. Suda yaşayan heyvanlarda hansı uyğunlaşmalar yaranmışdır?
3. Balıqlarda su mühitinə uyğunlaşmaya dair üç nümunə göstərin.